ועדת הכספים, כנסת 18, פרוטוקול מספר 1002, 2012-02-13 11:25

משה גפני: אנחנו מתחילים את הדיון בצו מס קנייה, אבל נעשה הפסקה באמצע הדיון כי בשעה 11:30 מגיע שר החינוך לנושא של בניית כיתות גני ילדים.

משה גפני: בישיבה הקודמת, עת דנו על צווי מס הקנייה על הטבק, ביקשנו להגיע לפתרון עם חברת דובק ולהסכמה בנושא הטומבק.

משה גפני: קיבלתי מכתב מדובק לפיו חברת דובק הגיעה להסכמה עם רשות המסים.

משה גפני: יש כאן מישהו מחברת דובק שיכול לומר לנו למה הגעתם?

ערן יעקב: ראיתי מישהו מהם בכניסה.

משה גפני: הגיע נציג חברת דובק.

משה גפני: הגעתם להסכמה?

משה גפני: תאמר שם ותפקיד לפרוטוקול כדי שנדע מי הדובר.

דן פרידמן: דן פרידמן, יועץ משפטי לחברת דובק.

דן פרידמן: אנחנו נפגשנו פעמיים עם רשות המסים ובאנו בדברים.

דן פרידמן: אני חייב לומר שזכינו לאוזן קשבת.

דן פרידמן: אנחנו מודים לכבוד היושב ראש ולוועדה הנכבדה על ששמעו את טענותינו בדיון הקודם.

דן פרידמן: חלק מבקשותינו התקבלו וחלק לא התקבלו.

דן פרידמן: עם זאת, בראייה כוללת, גם מתוך כבוד לוועדה וגם מתוך ראייה ארוכת טווח של מערכת היחסים עם רשות המסים, אנחנו נקבל את הצעת רשות המסים.

דן פרידמן: עם זאת, חשוב לי להדגיש שאנחנו ויתרנו כאן, מתוך ראייה עתידית של מאבק או עניין שהוא מאוד מאוד חשוב לנו וכבר עלה כאן בוועדה ואני מניח שיעלה בעתיד והוא ביטול המס הקצוב והעברת כל המיסוי.

משה גפני: הייתה התחייבות של רשות המסים לכך?

דן פרידמן: לא.

דן פרידמן: לא הייתה התחייבות.

משה גפני: אז אתם לא יודעים לנהל משא ומתן.

דן פרידמן: יכול להיות.

דן פרידמן: יכול להיות שאנחנו צריכים את עזרת הוועדה אבל אנחנו כן בונים על כך שההסכמה הנוכחית תביא לאוזן קשבת.

ערן יעקב: אנחנו הלכנו כאן לקראתם.

משה גפני: הוא אומר שני דברים.

משה גפני: הוא אומר שלחלק מהדברים הם הסכימו ולחלק מהדברים הם לא הסכימו, אבל הם הסכימו בגלל מערכת היחסים אתכם כשיהיה הדיון על המס הקצוב.

ערן יעקב: אין לי בעיה.

דן פרידמן: אנחנו מקווים שתהיה אוזן קשבת גם של הוועדה וגם של רשות המסים בנושא שהוא ממש קיומי לדובק והוא נושא המס הקצוב שיעלה בעתיד.

דן פרידמן: נושא אחר שלמדתי עליו ממש לפני כמה דקות ואני רק מעלה אותו ומקווה שנגיע להסכמה עם רשות המסים גם לגביו הוא נושא הטבק למקטרת.

דן פרידמן: אני למד שנושא הטבק למקטרת שלא הערנו עליו, חל בו שינוי בשיעורי המס בפריסה מסוימת.

דן פרידמן: דובק שחררה כמויות של טבק למקטרת לפי הצו הנוכחי שמשונה כעת או יש להניח שישונה.

דן פרידמן: לכן אנחנו נבקש החזר של אותם סכומים ששולמו.

דן פרידמן: אנחנו נבוא בדברים עם רשות המסים בעניין הזה ואני מקווה שנגיע להבנות.

משה גפני: תשובה.

ערן יעקב: אנחנו לעולם לא מחזירים בגין מס ששולם ואני אסביר למה.

משה גפני: אתה ממש מחדש לנו שאתם לא מחזירים.

ערן יעקב: אבל אתה רואה שאנחנו אנשי משא ומתן והצלחנו להגיע אתם להסכמות.

ערן יעקב: דווקא כאן צריך להגיד שזה היה מתן ומתן.

ערן יעקב: הסיבה היא מאוד ברורה.

ערן יעקב: יש דרישות לא מעטות מאתנו לא פעם כשאנחנו עושים שינויים במס לעשות על מלאים, על החזרים, על מס ששולם.

ערן יעקב: אם זה עונה לדרישת מסים עקיפים, יש חוק ויש כללים שנקבעו בחוק.

ערן יעקב: מעבר לזה, לא חוקית ולא מהותית אנחנו מתכוונים או מחזירים וכך אנחנו תמיד נוהגים.

ערן יעקב: השלכות הרוחב בעניין הזה שאתה מדבר עליו הן רבות ומשמעותיות.

ערן יעקב: מדובר בכסף מאוד משמעותי גם קדימה וגם אחורה.

ערן יעקב: לכן הבקשה לא תוכל להיענות.

דן פרידמן: משפטית המצב הוא כזה שהצווים האלה נכנסים לתוקף באופן מיידי כדי למנוע מצבים של תכנונים כאלה ואחרים.

דן פרידמן: לאחר שישים ימים הם מגיעים לוועדה הנכבדה ואם הוועדה לא מאשרת אותם, הם פוקעים.

דן פרידמן: אם היא מאשרת אותם בשינויים, הם מאושרים כפי שהם שונו.

דן פרידמן: לא יכול להיות שאדם או חברה שנוהגת ביושר ופועלת על פי הצו כפי שהוא, אבל לאחר מכן הוא משונה בוועדה, למעשה השינוי הזה הוא רטרואקטיבית, הרי זה שהוא נכנס לתוקף בלי אישור הוועדה זה רק נועד למנוע מצבים אסורים.

דן פרידמן: פעם שהוועדה אישרה אותו, זה הצו הנכון וזה הצו שלמעשה היה בתוקף מהיום הראשון.

דן פרידמן: לכן משפטית המצב הוא שכספים ששולמו הם לפי צו שלמעשה מעולם לא אושר.

דן פרידמן: הוועדה לא מאשרת אותו אלא היא מאשרת את הצו המתוקן.

דן פרידמן: הכספים האלה חייבים להיות מוחזרים.

דן פרידמן: אם מישהו לא הגון, הוא נהנה מזה אבל מי שהוא הגון ומכבד צו, לאחר מכן הצו משונה, הוא ניזוק כספית.

דן פרידמן: זה לא הגיוני.

ערן יעקב: אנחנו לא מתערבים בשיקולים העסקיים של כל גוף כזה ואחר.

ערן יעקב: יש חקיקה.

משה גפני: אנחנו מתערבים.

ערן יעקב: אבל המשמעות הזאת היא משמעות שאנחנו לא יודעים לחיות אתה.

משה גפני: אנחנו מתערבים.

משה גפני: התפקיד שלנו, של חברי הכנסת, הוא לטפל בחוקים.

משה גפני: לכן אנחנו לא מצהירים אמונים למדינת ישראל ולחוקיה אלא רק למדינת ישראל.

משה גפני: את החוקים אנחנו משנים.

משה גפני: זאת ועדה.

משה גפני: הוא העלה נושא.

משה גפני: אני מאוד שמח על כך שהגעתם להסכמה אבל בוא ננסה למצוא פתרון לעניין הזה.

ערן יעקב: הגענו להסכמה.

שגית אפיק: הוא אומר שההסכמה הזאת תחול גם ביחס לחודשיים שהצווים כבר היו בתוקף.

דן פרידמן: לא, סליחה.

דן פרידמן: אלה שני דברים שונים.

דן פרידמן: נושא הסיגרלות הטריד אותנו ובעניין הזה הגענו להסכמה חלקית.

דן פרידמן: אנחנו לא מרוצים לגמרי אבל מהסיבות והטעמים שאמרתי, אנחנו לא נתעקש על זה ולא נטריד את הוועדה יותר בנושא הזה.

דן פרידמן: ספגנו מה שספגנו מתוך ראייה עתידית.

דן פרידמן: זה נושא אחר.

דן פרידמן: הנושא עליו אני מדבר כרגע הוא נושא של טבק למקטרת.

דן פרידמן: נושא הטבק למקטרת, דובק לא העירה עליו אלא אחרים העירו עליו.

דן פרידמן: בעקבות זאת שונה המס.

דן פרידמן: תכף תתבקשו לאשר את המס המופחת, או על כל פנים פריסה מסוימת.

שגית אפיק: יש הדרגתיות.

דן פרידמן: הדרגתיות, לא משנה, אבל עדיין משנים.

דן פרידמן: יוצא שנכון להיום המס הופחת לעת הזאת.

דן פרידמן: לכן אין הגיון שדובק תספוג מאות אלפי שקלים רק בגלל שהיא כיבדה את הצו כפי שהוא.

דן פרידמן: אין בזה הגיון וגם משפטית זה לא נכון.

משה גפני: לגבי הפריסה.

משה גפני: מי העלה את זה בישיבה הקודמת?

גדי לוי: אנחנו העלינו את הנושא של הטבק למקטרת.

גדי לוי: אנחנו לא יודעים על איזו פריסה מדובר.

ערן יעקב: יש את הצווים החדשים.

ערן יעקב: אתה יכול להסתכל.

משה גפני: לא, הוא לא יכול להסתכל.

דן פרידמן: אולי אני אגדיר בשתי מלים ברשות היושב ראש.

דן פרידמן: בקשתי היא שהאישור לנוסח הצווים דהיום יינתן, או לפחות יובהר – להערכתי משפטית זה המצב בכל מקרה – שהוא תקף רטרואקטיבית מה-13 בדצמבר.

שגית אפיק: זה לא המצב.

ערן יעקב: לא.

דן פרידמן: לכן כספים שנגבו ולא היו צריכים להיגבות מכיוון שהצו שלפיו גבו אותם מעולם לא אושר על ידי הוועדה, יוחזרו.

דן פרידמן: מדובר במאות אלפי שקלים לדובק.

ערן יעקב: הם נגבו והם נגבו בחוק.

ערן יעקב: הצו הספציפי לא צריך אישור ועדה.

ערן יעקב: זה מצב חוקי שאנחנו עובדים לפיו גם ברמה המשפטית, גם ברמה המהותית וגם ברמת השלכות הרוחב.

דן פרידמן: לפי זה אפשר לגבות מאה אחוזים במשך חודשיים, להגיע לוועדה ולהפחית לעשרה אחוזים כך שאת התשעים אחוזים לקחתם ואין מה לעשות.

דן פרידמן: זה לא הגיוני.

ערן יעקב: מכאן ואילך, אכן אתה צודק.

משה גפני: התשובה היא כן.

משה גפני: התשובה היא שזה החוק.

משה גפני: אנחנו הגשנו הצעת חוק לתקן את הדבר הזה.

משה גפני: כרגע המצב החוקי לפי דעתי מעוות.

משה גפני: אתה צודק.

משה גפני: לרשות המסים יש סיבה להתנגדותה להצעת החוק הזאת.

משה גפני: אני לא נכנס לדיון הזה אבל לצערי הרב זה המצב החוקי היום ואני מסכים אתך בחלק הזה שבו את החוק צריך לשנות.

משה גפני: זה באמת מצב שהוא קצת בעייתי.

משה גפני: יש מקרים בהם צריך לאפשר לשר האוצר להוציא צו בגלל בעיות שגם אתה מכיר אותן, אבל ההחלטה הגורפת הזאת היא לא נכונה.

משה גפני: אני מסכים לכך אבל זה המצב.

משה גפני: לגבי הנושא של הטומבק.

דוד בועז: אפשר להגיד משהו על הצו עצמו?

משה גפני: תכף.

אברהם בן חור: אנחנו לא יודעים על שום דבר חדש.

משה גפני: בסדר.

משה גפני: רשות המסים, תציגו את הצו החדש.

אברהם בן חור: אם אפשר גם לראות אותו בעיניים.

ערן יעקב: בעקבות הטיעונים שהועלו בישיבת הוועדה הקודמת לעניין הסיגרלות, הטומבק, והועלו גם טענות לעניין היבוא של סיגריות משתיים לאחד, אנחנו התייחסנו כמובן ברצינות וישבנו עם כל הגופים.

משה גפני: הגיע שר החינוך לדיון ואנחנו נעשה הפסקה בדיון על הצווים.

משה גפני: אני מחדש את ישיבת הוועדה.

משה גפני: מי מייצג את הדיוטי פרי?

משה גפני: לפני כן משרד התחבורה, רשות שדות התעופה.

משה גפני: בישיבה הקודמת אמרת שהמשרד לא נערך לעניין הזה.

משה גפני: הייתה לכם תקלה וקיבלתם את ההזמנה מאוחר.

משה גפני: עכשיו אתם כאן ואני רוצה לדעת מה עמדת משרד התחבורה.

הרצל בן יהושע: אני רוצה קודם כל ליושב ראש הוועדה על הזמן שהוא נתן לנו כדי לשבת ולבדוק את הנושא הזה בצורה מעמיקה.

הרצל בן יהושע: אנחנו קיימנו דיון מעמיק עם המכס, עם אגף התקציבים ועם רשות שדות התעופה ובדקנו את הנושא הזה.

הרצל בן יהושע: בעיקרון אנחנו לא מתנגדים לרפורמה שמוצעת על ידי המכס אבל אנחנו מבקשים שוועדת הכספים תמליץ על קיום משא ומתן בין המכס לבין רשות שדות התעופה כדי לבדוק את האפשרויות לפצות אותם בגין ההפסדים הצפויים להם בכל דרך שהיא דרך סבירה, על ידי הקטנת התגמולים שמעבירה הרשות לממשלה או בכל דרך סבירה אחרת.

רוברט אילטוב: לא הבנתי מה אתם רוצים.

שי חרמש: אתה מוריד במכס, תעלה במקום אחר.

רוברט אילטוב: יש כאן יושב ראש שייתן לך את רשות הדיבור.

רוברט אילטוב: אני שאלתי שאלת הבהרה.

משה גפני: מה שאומר נציג משרד התחבורה זה שהם לא מתנגדים לרפורמה הזאת אבל רשות שדות התעופה תיפגע תקציבית כתוצאה מהעניין הזה.

ערן יעקב: היה ותיפגע תקציבית.

שי חרמש: מה זה היה?

ערן יעקב: אני לא בטוח.

רוברט אילטוב: כל אחד מדבר כאן בלי רשות.

רוברט אילטוב: בישראל ביתנו זה לא היה קורה.

משה גפני: עוד מילה אחת, אני מביא לכאן את ליברמן.

רוברט אילטוב: לא, אני מספיק.

משה גפני: אומר נציג משרד התחבורה שמכיוון שהם ייפגעו בעניין הזה, היות וזה יפגע בהכנסות שלהם, הוא מבקש שאני אמליץ בפני רשות המסים ואגף התקציבים שישפו אותם בגין החלק הזה.

רוברט אילטוב: כלומר, כמו האוצר הוא אומר שתאמר לו מהיכן לקחת את הכסף.

משה גפני: כן.

משה גפני: רשות שדות התעופה.

יורם שפירא: חברי הוועדה הפעילו שיקול דעת בהפעלת התקנות החדשות או ביטול החוק בנושא האלכוהול מהסיבות שתכף אומר אותן והחליטו שהנושא יחול על הדיוטי פרי, כלומר, על המתקנים שרשות שדות התעופה אחראית עליהם והדיוטי פרי, ב-2014.

יורם שפירא: אני אומר מה היו הנימוקים שעמדו בהחלטה הזאת.

יורם שפירא: החוזה שלנו עם ריצ'רדסון בנושא של הדיוטי פרי מסתיים באוקטובר 2014.

יורם שפירא: אין ספק שתהיה השפעה שלילית.

יורם שפירא: אם לא תהיה השפעה שלילית, ברור שכל הרעיון של השינוי המוצע הוא לא רלוונטי.

יורם שפירא: זה שתהיה השפעה שלילית, יש היצע, ביקוש, מחיר, כולנו יודעים את ההשפעה.

יורם שפירא: לכן הבקשה שלנו היא להפעיל את אותו שיקול הדעת שהופעל לגבי האלכוהול כדי שאנחנו נסיים את החוזה עם ריצ'רדסון.

משה גפני: מה זה לגבי האלכוהול?

יורם שפירא: לגבי האלכוהול החלטתם שזה יחול על הדיוטי פרי ב-2014.

יורם שפירא: זאת הייתה ההחלטה שלכם.

יצחק וקנין: נכון,.

יצחק וקנין: מדורג.

ערן יעקב: מודרג.

ערן יעקב: זה כבר החל אבל הוא צודק שסוף התהליך הוא ב-2014.

ערן יעקב: זה מדורג והתהליך התחיל.

ערן יעקב: הרפורמה החלה אבל הוא צודק שבשנת 2014 היא תסתיים והכל עובר לקצוב.

ערן יעקב: יש תהליך מדורג.

משה גפני: אתה רוצה שזה יהיה כמו באלכוהול.

יורם שפירא: כן.

משה גפני: אתם מסכימים?

ערן יעקב: לא.

יצחק וקנין: אני חושב שאתם צריכים לקבל את ההחלטה.

יורם שפירא: אנחנו מתכננים לצאת למכרז ב-2013, במהלך 2013, כדי שהשירות של מי שיזכה במכרז – היות ומדובר כאן בהתארגנות מאוד מאוד מסיבית – יוכל ב-1 באוקטובר 2014 להתחיל לפעול.

יורם שפירא: אני לא רוצה במהלך התקופה הזאת שהזעזועים בניהול החוזה הזה שמהווה נתח של כמעט 25 אחוזים מהכנסות רשות שדות התעופה ישפיעו על רשות שדות התעופה וכל מה שנגזר מזה, ישפיעו על תוצאות המכרז העתידי כי אי הוודאות תהיה לגבי מה שקר בתקופה הזאת.

יורם שפירא: כשאנחנו יוצאים למכרז, אנחנו ניתן ביאור מלא לגבי הרפורמה באלכוהול, אנחנו ניתן ביאור מלא על השינוי בתקנות בנושא של הפטור בטבק ובצורה הזאת נצא למכרז.

יורם שפירא: לפחות נגשר על הפער שיש בינינו לבין חברת ריצ'רדסון על הסיכונים שיחולו על רשות שדות התעופה.

יורם שפירא: אנחנו לא מדברים כאן על החלת הרפורמה או על אי החלת הרפורמה אלא על מועד החלת הרפורמה על הדיוטי פרי.

יורם שפירא: לכן הבקשה שלי בנקודת הזמן הזאת היא להחיל את זה ב-2014 בדיוק כמו שעשיתם לגבי האלכוהול.

עמוס האוזר: יושב ראש המועצה למניעת עישון.

עמוס האוזר: בפעם הזאת אני חשוב שנשמע גם את קול הבריאות עולה מהמוצר שהורג אחד מכל שניים מהמשתמשים בו.

משה גפני: אחד מכל שניים?

עמוס האוזר: אחד מכל שניים.

עמוס האוזר: לחלק יש אדוני מזל כי הם מתים ממחלה כמו סרטן שהורגת מהר.

עמוס האוזר: יש להם מזל גדול והם גם לא נטל גדול על מערכת הבריאות כי הם מתים מהר ולכן מערכת הבריאות לא הספיקה להוציא עליהם את כל הכסף.

עמוס האוזר: חלק גוררים מחלות לכל החיים.

עמוס האוזר: אחרי ששמענו את הבשורות הטובות, נעבור לבשורות הרעות.

עמוס האוזר: אדוני, אני רוצה לברך את משרד האוצר על כך שהוא מביא הצעה להעלות את המס על מוצרים נלווים כמו טומבק, טבק למקטרות וכולי.

עמוס האוזר: אני לא רוצה לברך את משרד האוצר על כך שהוא מביא הצעה להעלאת המס כאשר הוא טרם ביצע את החלטת הממשלה מחודש מאי 2011 לתת תקציב למניעת עישון.

עמוס האוזר: כאשר באים ומבקשים מהוועדה הזאת העלאת מס, צריך לבצע גם את התוכנית הלאומית למניעת עישון.

משה גפני: אתה אומר שכאשר משרד האוצר מביא הצעה והוא אומר כותרת, הוא לא מתכוון לכותרת אלא הוא מתכוון לכסף.

משה גפני: הראיה שבשעה שהוא צריך לתת כסף לאותה כותרת, הוא לא נותן.

משה גפני: זה מה שאמרת.

עמוס האוזר: אדוני הבין את הנקודה.

ערן יעקב: זה מה שאתה אומר.

משה גפני: לא, זה מה שהוא אמר.

עמוס האוזר: אדוני הבין את הנקודה.

עמוס האוזר: הוועדה שהמליצה על התוכנית הלאומית למניעת עישון ישבה על הנושא.

משה גפני: למה באמת לא מיישמים את זה?

משה גפני: זה לא בתחום שלך.

משה גפני: זה לא בתחום שלו.

עמוס האוזר: לא בתחום שלו אבל זה כן בתחום של אדוני יושב ראש הוועדה.

עמוס האוזר: הוועדה הציבורית ישבה על הנושא הזה משנת 1999 ובפברואר 2011 הגישה את ההמלצות.

עמוס האוזר: במאי ישבה על כך הממשלה וקיימה דיון מאוד מאוד ארוך.

עמוס האוזר: האוצר היה אמור לתת את תשובתו בתוך שישה חודשים אבל ששת החודשים האלה נגמרו בנובמבר והאוצר לא נתן לא את הכסף ולא את התשובה.

עמוס האוזר: הגיע הזמן שהוועדה הזאת תעיר על הנושא הזה.

עמוס האוזר: תודה.

עמוס האוזר: לגופו של העניין.

עמוס האוזר: אני רוצה לדבר על הנושא הזה של הפטור בדיוטי פרי.

עמוס האוזר: מדינת ישראל חתומה על אמנה בין לאומית והאמנה הבין לאומית היא אמנה בין לאומית לפיקוח על מוצרי טבק.

עמוס האוזר: האמנה הזאת בסעיף 6 שלה קוראת לביטול הפטור הזה בדיוטי פרי.

עמוס האוזר: כשאני קראתי את הצו הזה, אני הבנתי את זה כך שזה שלב הביניים.

עמוס האוזר: זאת אומרת, כאשר אנחנו מגבילים את היבוא לחפיסה אחת, לקרטון אחד לבן אדם, השלב הזה יהיה ציות מוחלט שלנו לאמנה הבין לאומית.

עמוס האוזר: אומרים לנו כאן שיש לנו כאן מכרזים ושאנחנו צריכים לדאוג לגופים אחרים, אבל עם כל הכבוד שידאגו לא במוצר שהורג אחד מכל שני משתמשים ולא במצב שיש לנו חנות שלידה מטוסים עולים, מטוסים יורדים וזה הדבר היחיד מצדיק פטור מן המס.

עמוס האוזר: בסופו של דבר אדוני היושב ראש, אם בן אדם נוסע מכאן לניו יורק והוא ירצה לקנות מרלבורו, בניו יורק הוא ישלם 12 דולר לחפיסה.

עמוס האוזר: זאת אומרת, בן אדם בא לדיוטי פרי לא כדי לעשן בדרך אלא כדי להצטייד בסיגריות ואת הסיגריות האלה בהן הוא מצטייד הוא לוקח אתו או שמשאיר אותן כאן, אבל בכל מקרה יעשן אותן בישראל ולא בחוץ לארץ.

עמוס האוזר: זה לא לצריכה בדרך אלא זה לצורך איזושהי השקעה.

עמוס האוזר: אחר כך הוא יחלק את זה כמתנות או ימכור את הסיגריות האלה.

יצחק וקנין: אני לחלוטין מסכים אתך בעניין המניעה.

יצחק וקנין: אני חושב שגם אם יעלו, זה לא יעזור.

יצחק וקנין: מי שמעשן, יעשן.

יצחק וקנין: צריך יותר לטפל בסימפטום עצמו ולא במה שקורה מסביב.

יצחק וקנין: אנחנו מעלים ומעלים, אבל מי שמעשן, יעשן.

יצחק וקנין: הבעיה היא לא המחיר.

עמוס האוזר: זאת הערה חשובה ואני רוצה להתייחס אליה.

עמוס האוזר: חברות הסיגריות חויבו בצו שעל פי חוק אושר בכנסת לדווח כמה הן משקיעות בפרסומת כל שנה.

עמוס האוזר: חברות הסיגריות משקיעות כל שנה בסביבות ארבעים עד חמישים מיליון שקלים רק בעידוד העישון סיגריות בישראל.

עמוס האוזר: מה זה אומר?

עמוס האוזר: זה אומר שמנגד משרד האוצר לא נותן תקציב בכלל כדי להתחרות בעניין הזה.

עמוס האוזר: כל הגופים הוולנטריים שעושים את העבודה הזאת, עושים אותה מתקציב אפס.

עמוס האוזר: מדינת ישראל לא נותנת את התקציב.

עמוס האוזר: זאת הייתה החלטת ממשלה ואת זה צריך לבצע.

עמוס האוזר: תודה.

משה גפני: תודה.

משה גפני: אגב, ההערה שלו לגבי העניין הזה שלא מיישמים את החלטת הממשלה, אני מבקש שתיישמו אותה.

משה גפני: הוא צודק במאה אחוזים.

משה גפני: הדבר הזה לא בסדר.

משה גפני: חבר הכנסת שי חרמש.

שי חרמש: אנחנו חוזרים לדיון ולאותם טיעונים שהועלו בישיבה הקודמת.

שי חרמש: אני אפתיע אותך ואומר שאני הולך לחזור על אותם טיעונים.

שי חרמש: בואו נדבר על כסף.

שי חרמש: אם תדברו היום על צמצום הפרסום בעישון, זה לא עוצר עישון.

שי חרמש: מחיר הסיגריות בדיוטי פרי לא עוצר עישון ומי שחושב להקטין את העישון, הוא לא יקטין אותו.

שי חרמש: אתם מדברים כרגע לא על 400 מיליון כמו בישיבה הקודמת אלא על 200-240 מיליון שקלים ובישיבה הבאה הסכום ירד למאה מיליון שקלים.

שי חרמש: בוא נדבר ברצינות.

שי חרמש: מול הנושא הזה של הקטנת הפטור ממס בסכום של מאתיים מיליון, עומדת הקטנת הרווחים של חנויות הדיוטי פרי ואני מניח שגם כאן מדובר בכמה מיליונים.

שי חרמש: הייתי אומר שהיושרה המקצועית צריכה לומר שבצד אחד אנחנו מגדילים את הכנסות המכס ובצד שני אנחנו מקטינים את ההכנסות כי זה הרי לא דבר תלוי באוויר.

שי חרמש: גפני, אני רוצה לשכנע אותך כי אני אצביע נגד.

משה גפני: אתה מצביע נגד?

שי חרמש: ודאי.

שי חרמש: אני גם אסביר לך למה.

שי חרמש: אין הגיון להטיל גזרה שהציבור לא יעמוד בה.

שי חרמש: ההבדל היחיד יהיה הוא שיהיה שני פקטים.

שי חרמש: לא יהיה פקט אחד.

שי חרמש: פקט אחד יהיה בנתב"ג והשני יהיה במקום אחר.

שי חרמש: אנשים יחזרו הביתה עם שני פקטים.

שי חרמש: השאלה את מי אני מפרנס.

שי חרמש: זה כמו הדיונים שהיום קודם על טונה.

שי חרמש: אגב, חברות הטונה לא מעלות את המחירים.

שי חרמש: יש אפשרות לייצר פרנסה בארץ, יש אפשרות להתחלק אתה עם הגויים מעבר לים.

שי חרמש: ישנו את אותם עישונים ויקנו את אותן סיגריות.

ערן יעקב: אתה אומר להוריד את המכסים על טונה ונאפשר למעשנים לעשן ללא מס.

שי חרמש: ערן, אני אתך.

יצחק וקנין: זה שמשרד התחבורה מגמגם, וסליחה שאני אומר את זה, ולא אומר את הדברים במלוא החומרה, כי זה אתם ישבתם עליו.

יצחק וקנין: רשות שדות התעופה, ואני מכיר את זה, אומר את האמת שלו.

יצחק וקנין: לא יהיה חסר בהכנסות.

יצחק וקנין: אתה באמצע התהליך בא ומכניס לו.

יצחק וקנין: איך אתה יכול לעשות דבר כזה?

שי חרמש: הסיגריות הן אותן סיגריות, המעשנים הם אותם מעשנים, הכנסת הפקטים לארץ היא אותה כניסת פקטים והשאלה מי מרוויח ומי מפסיד.

שי חרמש: את מה שאפשר להרוויח היום בעסקים בארץ, ירוויחו מעבר לים.

שי חרמש: בזה לא הרווחת כלום.

שי חרמש: את ה-200-240 מיליון שקלים, זה ברוטו ולא נטו, לפחות תבוא ותאמר לי כמה אתה צופה היום שחנויות הדיוטי פרי ישלמו לך פחות מס על הרווחים שלהן.

שי חרמש: בסופו של יום חלק מהתקציב הזה הולך לרשות שדות התעופה ואמר לך את זה הנציג.

שי חרמש: זה הולך לתקציבי פיתוח.

שי חרמש: מה הרווחנו?

שי חרמש: אני יושב כאן פעם שנייה ושואל אתכם אנשי הקואליציה מה הרווחנו.

שי חרמש: אני מוכן ללכת אתכם לכל רפורמה, וגפני, אתה יודע שיש רפורמות שאני הולך עם האוצר על הראש של הקואליציה ואני תומך בהן יותר מכם, אבל כאן אני לא מבין מה המשחק הזה.

שי חרמש: זה משחק שהסכום הוא לא רק אפס אלא הוא מינוס.

שי חרמש: פחות עבודה, פחות הכנסה, פחות פיתוח וצריכת סיגריות, אותה צריכה.

שי חרמש: תאמין לי שסיגריה אחת לא תרד מהצריכה.

משה גפני: תודה רבה.

משה גפני: דוד בועז.

דוד בועז: אני בעל משרד לייעוץ כלכלי ונתבקשתי על ידי ג'יימס ריצ'רדסון לחוות את דעתי על הסוגיה הזאת.

דוד בועז: אני רוצה לפתוח ולומר שמי כמוני מבין, כממונה על התקציבים לשעבר, את הצורך של האוצר לשמור על מסגרת התקציב מפני הוצאות בלתי מתוכננות שיש בתקציב בצד ההוצאות, טרכטנברג ודברים אחרים.

דוד בועז: אבל אני חושב שהצעד הזה הוא שגוי והוא לקוי בארבע נקודות שאפרט בשתיים-שלוש דקות.

דוד בועז: הנקודה הראשונה.

דוד בועז: במישור הפיסקאלי יש פשוט טעות.

דוד בועז: זה לא מאתיים וזה לא 150 ולא 125 מיליון שקלים לשנה כפי שאמר חבר הכנסת חרמש שצודק.

דוד בועז: יש כאן הבחנה בין ברוטו לבין נטו.

דוד בועז: יש כאן עלויות נוספות שתהיינה ובעבודה שלי פירטתי.

דוד בועז: אני הגעתי למספק של 31 מיליוני שקלים לשנה.

דוד בועז: זאת תהיה התוספת נטו לקופת האוצר כתוצאה מהצעד הזה.

דוד בועז: הנקודה השנייה היא המישור הכלכלי-מבני.

דוד בועז: ההשלכות על רשות שדות התעופה הן גדולות מאוד ולא רק על רשות שדות תעופה.

דוד בועז: רשות שדות תעופה הוא אורגן, בשר מבשרו של המנגנון הממשלתי ויצטרכו או לפצות את רשות שדות התעופה ושוב זה יקטין את ההכנסה או לבטל כל מיני פעילויות.

דוד בועז: צריך לחשוב על הצעד הזה לאורך כל הדרך ולא על חלקו.

דוד בועז: הנקודה השלישית היא מישור חברתי, הייתי אומר כלכלי-חברתי.

דוד בועז: בסך הכול ההוצאות האלה של רשות שדות התעופה הן הוצאות קשיחות לפחות בחלק השוטף שלהן.

דוד בועז: אז יצטרכו לממן את זה או בהעלאת אגרת נוסע או בדברים אחרים ואז תהיה כאן פעולה של סבסוד צולב של הציבור כולו לטובת הציבור המעשן.

דוד בועז: אני חושב שזה לא דבר נכון.

דוד בועז: הנקודה הרביעית עליה אני רוצה לדבר היא המישור היזמי משפטי.

דוד בועז: מדובר כאן בחברה זרה שלפני כשמונה שנים נתנה כאן התחייבות קשיחה על מיליארד וחצי דולר תשלום למדינת ישראל, אמנם בעשר שנים, בממוצע של 150-160 מיליון דולר בשנה כל שנה, ואי אפשר לבוא עכשיו באמצע המכרז, כאשר יש מחויבות שלהם לשלם את דמי הזיכיון שנקראים דמי הרשאה, ובאמצע המשחק לשנות את כללי המשחק.

דוד בועז: דבר כזה לא עובד.

דוד בועז: לכן ההצעה של יורם שפירא, נציג רשות שדות התעופה, היא הרע במיעוטו.

דוד בועז: אפשר לעשות את השינויים אחרי שהמכרז הזה נגמר.

דוד בועז: כמה מדינת ישראל משקיעה בעידוד משקיעים ובצורך להגיע לישראל ולעשות גם באמצעות חוק לעידוד השקעות הון וגם באמצעות חוקים אחרים?

דוד בועז: פשוט לא יכול להיות שמדינת ישראל תתנהג כמדינת עולם שלישי שבעצם משנה זכאות למישהו שהתחייבו בפניו.

דוד בועז: לכן אנחנו חושבים שהרע במיעוטו הוא באמת לדחות את העניין הזה למכרז הבא ולא לשנות את תנאי המכרז כאשר המכרז עדיין בתוקף.

משה גפני: תודה רבה.

משה גפני: חבר הכנסת ציון פיניאן.

ציון פיניאן: תודה רבה אדוני היושב ראש.

ציון פיניאן: הרבה מאוד פעמים אני נתקל באוצר בכך שהם לא בודקים את כל הבעיות מסביב ובאים ואומרים כזה ראה וקדש.

ציון פיניאן: אני חושב שהאוצר לא בדק את כל המכלול של הבעיות כאן וזוהי תקנה לגביה אפשר לומר מה הועילו חכמים בתקנתם כי היא לא נותנת כלום אלא רק מזיקה.

ציון פיניאן: חברי אומר שיש הסכמים וכמו שאנחנו יודעים הסכם צריך לכבד, אבל אתה בא באמצע ואומר שמשנים את כללי המשחק ומעכשיו מתחילים להעניש.

ציון פיניאן: אם יפתחו את ההסכמים, בוא נפתח אותם, אבל אם לא תפתח את ההסכמים ואתה מעניש, הם יתבעו.

ציון פיניאן: אם אני שומע כאן שמדובר בסך הכול ב-31 מיליון שקלים הרי תביעת הפיצויים תעלה עשרות מיליוני שקלים.

ציון פיניאן: לכן אני מציע או לדחות את הדיון לתחילת 2013 או פשוט לתת להם עד סוף 2013 ואז להחיל את הנושא הזה.

ציון פיניאן: עכשיו שום דבר זה לא נותן אלא רק מזיק.

ציון פיניאן: זאת תקנה שרק מזיקה ועוד לא ראיתי דבר כזה.

ציון פיניאן: לא בדקתם מה יש לכם כאן ומה ההתחייבויות, רשות שדות התעופה מחויבת כאן ויש לה הסכמים, אז תנו לה לכבד את ההסכמים.

ציון פיניאן: לא כל הזמן לבוא עם יותר גזרות שהציבור לא יכול לעמוד בהן.

משה גפני: ערן.

ערן יעקב: אני אתחיל דווקא מהסוף ואתייחס לדברים שלך.

ערן יעקב: ראשית, בחנו את כל ההיבטים מכל הכיוונים ואני אענה אחת לאחת גם בהתייחס לדבריו של דוד בועז ולדוח שהוא כתב שאנחנו חלוקים על מה שמופיע בו, בטח על ההנחות ובטח על הנתונים.

ערן יעקב: כשאני אומר שבחנו את הכול, אכן בחנו את הכול.

ערן יעקב: לגבי ההסכמים, אני רוצה לומר משהו לגבי מסים בכלל.

ערן יעקב: הטיעון שלא בחנו, גם עכשיו כאשר לא מזמן שונה מס חברות ושונה מס יחידים, הטיעון הזה תמיד יכול לעמוד.

ערן יעקב: כלומר, כל חברה בכל שינוי מס למעשה שצופה פני עתיד, וכך בדרך כלל היא עושה, לוקחת בחשבון שהמס יכול להשתנות, לא כל שכן חברה עסקית שכתוב לה בחוזה - אמרת שלא בדקנו, אבל בדקנו – שזה כפוף לדיני המכס.

ערן יעקב: קרי, שינוי כזה היה צריך להילקח בחשבון גם במכרז.

ערן יעקב: אני לא רוצה לגעת במשמעויות או בפגיעה שיכולה להיות, אבל אני אומר לכם שגם את זה בדקנו ובדקנו בצורה מאוד מפורטת.

ערן יעקב: הייתי שמח אם הייתי יכול להביא לכם את הנתונים אבל היות שמדובר כאן בחברה פרטית, אני לא יכול.

ערן יעקב: בדקנו את הכול.

ערן יעקב: בדקנו את ההשלכות.

ערן יעקב: דיברנו עם רשות שדות התעופה ואנחנו יודעים את ההשלכות לגביהם במדויק גם לאור מה שהם אמרו וגם לאור בדיקתנו.

ערן יעקב: לא רק שבדקנו אלא גם אמרנו שאם יהיה, האוצר מתחייב שכאשר תהיה בעיה ברשות שדות התעופה, הוא יודע לתת מענה והמענה יכול להיות שמחר בבוקר כמות הנוסעים למדינת ישראל תקטן או היוצאים ממנה וממילא תהיה בעיה.

ערן יעקב: ממילא המדינה מחויבת לתת איזשהו מענה כזה ואחר ולאו דווקא לעולם הסיגריות.

ערן יעקב: מה שמפליא כאן זה שלקחנו מוצר - נאמר כאן, וקטונתי, שזה מוצר שהורג אחד משניים – שהוא פוגע בציבור, הוא עול על מערכת הבריאות, אומר שמדובר כאן במיליארדים רבים ונוקב במספרים של עשרים מיליארד, הוא עול על הציבור ואנחנו באים ואומרים כאן במקום מסוים שיש שינוי המס.

ערן יעקב: אם נעלה את המס זה לא יפריע.

ערן יעקב: גמישות הביקוש תהיה.

ערן יעקב: לא יתכן שכמות נכבדת מכמות הסיגריות שנמכרת במדינת ישראל, כמות משמעותית, נמכרת בעולם בלי מס.

ערן יעקב: אגב, דיברו כאן על העולם וגם את זה בדקנו.

ערן יעקב: אמרו מדינה שלישית, אבל היום אנחנו מדינה שלישית.

ערן יעקב: למה היום אנחנו מדינה שלישית?

ערן יעקב: מאוד פשוט.

ערן יעקב: מדינת ישראל היא כמעט היחידה שמאפשרת קנייה בדיוטי פרי בפטור ממס של שני פקטים.

ערן יעקב: היחידה.

ערן יעקב: אתה מדבר על מדינת עולם שלישית?

ערן יעקב: מדינות העולם עברו לפקט אחד.

יצחק וקנין: ערן, אין לי ויכוח אתך.

יצחק וקנין: אתה צודק.

דוד בועז: הנתון הזה פשוט לא נכון.

יצחק וקנין: ערן, אתה צריך לעשות דבר אחד.

יצחק וקנין: תעשה את זה כשאתה עושה את המכרז והוא ידע עם מה הוא מתמודד.

ערן יעקב: אני אתייחס לזה.

יצחק וקנין: אתה עושה מכרז ובאמצע אתה משנה את כללי המשחק.

ערן יעקב: לא, אני לא משנה.

ערן יעקב: הולנד, גרמניה, ארצות הברית, מדינות נחשלות לגמרי, תבדקו כמה פקטים אפשר להביא משם.

דוד בועז: בדקנו.

דוד בועז: שני פקטים.

ערן יעקב: מדינות אירופה, רובן פקט אחד.

ערן יעקב: אתה יכול לבדוק את זה.

יצחק וקנין: מצדי שיהיה אפס, אל תיתן לו פטורים בכלל, אבל תעשה את זה במכרז ולא באמצע המכרז.

ערן יעקב: אני רוצה להתייחס לעניין המכרז.

ערן יעקב: אמרתי שכאשר חתמו על החוזה ידעו במפורש שזה כפוף לדיני המכס.

ערן יעקב: לא רק שידעו במפורש אלא יש פסקי דין רבים שאין זכות קנויה במסים.

ערן יעקב: המשמעות היא שכל מי שנכנס לחוזה הזה – ואני אומר לכם מידיעה, מבדיקה ונמצאות כאן החברות שזכותן להתייחס ואפשר לבדוק גם בדוחות שלהן אם יש פגיעה או צפויה פגיעה כזאת שמביאה אותן למצב כזה שאם אנחנו מעמידים אל מול זה את הצורך שלנו לשמר או לייקר את הצרכן אל מול הצורך שלנו לשמר על חברה עסקית פרטית שזה בסדר וזאת מטרה ראויה, אבל כתוב להן גם בהסכם עצמו.

ערן יעקב: אין כאן שום דבר אתו הפתענו מישהו.

ערן יעקב: זה כתוב בהסכם.

ערן יעקב: כתוב כפוף לדינים האלה.

ערן יעקב: זה מובא בצורה מאוד ברורה ואני אומר לכם שזה הרבה יותר ברור מפעמים אחרות בהם אנחנו עושים שינויים במסים ולאחרונה זה נעשה באמצעות הוועדה הזאת.

ערן יעקב: עשינו שינויים משמעותיים שההשפעות שלהם על החברות היו אלפי מונים יותר גרועות מאשר ההשפעות על החברות שנמצאות כאן.

ערן יעקב: באלפי מונים ומהסכומים שחלק גדול מרשות שדות התעופה שהיא חלק משמעותי, היא בעצם חלק מהמדינה במובן הזה.

שי חרמש: אתה מוכן לשפות אותם?

ערן יעקב: אני אומר לך באחריות שמשרד האוצר כל הזמן עובד בשיתוף וככל שיש פגיעה, יש התדיינות ואם צריך עושים את זה.

ערן יעקב: אני אומר לך את זה לא רק לגבי המקרה הזה.

ערן יעקב: מחר ירד מספר הנוסעים, לא בעיית הסיגריות, לא יהיו הכנסות, מה אתה חושב שיהיה?

ערן יעקב: אנחנו דואגים לסיגריות?

ערן יעקב: זה המוצר באמצעותו אנחנו רוצים עכשיו להעשיר את קופת המדינה?

ערן יעקב: המדינה את הסכום הזה לא צריכה.

ערן יעקב: אם מדובר בסכום של שלושים מיליון פגיעה ברשות שדות התעופה, יינתן מענה אם צריך.

ערן יעקב: יכול להיות שלא צריך ויכול להיות שאין בעיה אבל יכול להיות שכן תהיה בעיה שתנבע מסיבות אחרות.

ערן יעקב: אם כן, עניתי גם בעניין מדינת עולם שלישי וגם בעניין החוזים.

ערן יעקב: אני חושב שגם החוזים, החברה נערכה לכך והיא ידעה על כך כשהיא נכנסה לחוזה.

ערן יעקב: היא ידעה את זה וזה כתוב לה בחוזה.

ערן יעקב: לעניין מה שאומר כאן דוד בועז.

ערן יעקב: עם כל הכבוד לדוח הזה – ראיתי אותו וחלקו נכון, העובדות נכונות, בדקו מה קורה בפיק-אף והכל בסדר – ההנחות שרוב אזרחי מדינת ישראל הם לא נורמטיביים, הנחה שאפשר להגיד שהיא טובה ואפשר לומר שהיא לא טובה, כולם רמאים במדינת ישראל אבל אנחנו לא חושבים כך.

ערן יעקב: אנחנו חושבים שחלק גדול מאזרחי מדינת ישראל הם אזרחים נורמטיביים וחלקם יצהירו.

ערן יעקב: אפרופו מה שאמר שי חרמש לגבי הרכישות שיתבצעו בחוץ לארץ – לא יתבצעו בחוץ לארץ.

ערן יעקב: צריך לזכור שבסופו של דבר כשיש איסור להביא יותר משני פקטים – ונמצא כאן מנהל המכס והמע"מ לשעבר – רשות המסים אוכפת בכניסה.

שי חרמש: הם יתעסקו עם הפקט?

ערן יעקב: יתעסקו כמו שמדינות אחרות עושות.

ערן יעקב: כמו שמתעסקים עם שניים, יתעסקו עם אחד.

ערן יעקב: כלומר, את עניין האכיפה תשאיר לרשות המסים ותשאיר אותו לגורמים שאמונים על כך.

ערן יעקב: כמי שהיה פעם בתוך אותם גופי אכיפה אני אומר לך שאנחנו יודעים לאכוף, זאת מטרתנו, זאת עבודתנו וזאת מהותנו.

ערן יעקב: נכון שצריך לעשות שינויים ואכן הורידו כאן מכסים ועשו שינויים שחלקם אושרו בוועדה הזאת, שינו את תמהיל המסים.

ערן יעקב: זה מצריך שינוי היערכות ברמת המס.

שי חרמש: שווה להתעסק עם פקט?

שי חרמש: אין לך כוח אדם להתעסק עם הדברים הגדולים.

ערן יעקב: זה לא להתעסק עם פקט או לא פקט.

ערן יעקב: שווה להתעסק באג'נדה שאומרת שאנחנו חושבים שראוי שסיגריות שנמכרות במדינת ישראל ישלמו.

ערן יעקב: אגב, במה מדובר?

ערן יעקב: מדובר כן בהטבה רגרסיבית.

ערן יעקב: על מה דוד בועז מדבר?

ערן יעקב: הטבה רגרסיבית.

ערן יעקב: מי שטס – אפשר לבדוק את זה ואני בדקתי את זה – מי טס?

ערן יעקב: מי מרבה לטוס?

ערן יעקב: אותה גברת כהן או אחרת?

ערן יעקב: כמה פעמים בשנה היא טסה?

ערן יעקב: היא לא תקבל את הסיגריות בחינם, אבל מי שטס או מרבה לטוס, יקבל את הסיגריות בחינם או ללא מסים.

ערן יעקב: אני רוצה להמשיך הלאה.

ערן יעקב: אותן סיגריות שהוא מקבל ללא מס, אני רוצה לתת לכם דוגמה.

ערן יעקב: מחיר מומלץ של חפיסת סיגריות הוא 23 שקלים.

ערן יעקב: זה המחיר המומלץ.

ערן יעקב: מה מחיר אותה חפיסת סיגריות בדיוטי פרי?

ערן יעקב: ללא כל ההנחות וללא כל מה שעושים שם, הוא נמכר בערך ב-17-18 שקלים.

ערן יעקב: כמה הטבת המס גלומה בכסף הזה?

ערן יעקב: אתם יודעים ש-17 שקלים מע"מ במסי קנייה זה גודל ההטבה שאנחנו נותנים לכל מי שרוכש סיגריות.

ערן יעקב: נכון, אפשר להתווכח על גובה המס על סיגריות שהוא 17 שקלים לחפיסה מתוך 23 שקלים.

יצחק וקנין: זה מוצר שאתה מרוויח בו הרבה כסף.

ערן יעקב: אני מסכים.

רוברט אילטוב: הפכתם את קהל המעשנים לנרדפים.

ערן יעקב: לא.

רוברט אילטוב: בכל מקום הופכים אותם לנרדפים.

רוברט אילטוב: במקום לטפל במחלה שלהם, אתם רודפים אותם.

ערן יעקב: שיעור המס על סיגריות הוא שיעור גבוה ואנחנו לא מכחישים.

ערן יעקב: זאת עובדה קיימת.

ערן יעקב: אני אומר שגם בהשוואה בין לאומית אני חושב שאנחנו ב-70-75 אחוזים.

ערן יעקב: כלומר, עדיין יש לנו לאן להעלות בהשוואה בין לאומית למדינות אחרות, לא עולם שלישי אלא מדינות קצת יותר מתקדמות, ונאמר כאן בכמה נמכרת חפיסת סיגריות בארצות הברית.

ערן יעקב: זה מאוד דומה גם לאירופה.

ערן יעקב: אני רוצה לומר ששיעור המיסוי, נכון שהוא גבוה, אבל בהשוואה בין לאומית אנחנו אפילו קצת פחות מהממוצע.

ערן יעקב: המס הוא גבוה או ראוי, זה ויכוח אחר, אבל אין סיבה ש-17 שקלים, שזה המס על סיגריות כולל מע"מ, אותם 17 שקלים שניתנים לכל חפיסה, לאותה רשת שמוכרת את זה בדיוטי פרי, אתם יודעים כמה מגיע ללקוח?

ערן יעקב: הלקוח מקבל את אותה חפיסה בערך ב-18 שקלים, אולי ב-17.5 שקלים או ב-17 שקלים.

ערן יעקב: כלומר, חלק גדול נעלם היכן שהוא אצל אותן חברות עסקיות.

ערן יעקב: טוב או רע, תחליטו אתם.

משה גפני: כמה כסף ייכנס לקופת המדינה?

ערן יעקב: כשאנחנו עושים חישובים כאלה, חלקם הגדול מסתמך על נתונים שמסתמכים על דוח סטטי, על המכירה הסטטית.

ערן יעקב: אני אומר לכם בהנחה שמרנית 150 מיליון שקלים.

ערן יעקב: אני מבין שדוד בועז אמר שמונים מיליון מקסימום.

דוד בועז: ברוטו.

ערן יעקב: כן, ברוטו.

ערן יעקב: ההנחות הבסיסיות, אני חולק על חלק מההנחות הבסיסיות ואני בא ואומר שיש מערכת אכיפה במדינת ישראל.

ערן יעקב: תמיד אפשר לשפר.

ערן יעקב: שנית, אנחנו חושבים שאין מקום לעשות אפליה, בטח לא הטבה רגרסיבית שנמצאת בחנות הדיוטי פרי שמשרתת בעיקר את מי שמרבה לנסוע.

ערן יעקב: נכון שקונים לחברים ולדודים אבל זה הפך להיות מסחרה.

ערן יעקב: אם המדינה רוצה לפטור סיגריות, זה בסדר, שתעשה את זה במסלול הראשי.

שי חרמש: סגור את הדיוטי פרי לגמרי.

ערן יעקב: לא אמרנו לסגור את הדיוטי פרי.

שי חרמש: למה אתה מחזיק את הדיוטי פרי?

שי חרמש: זה רגרסיבי.

ערן יעקב: אם מתייחסים לדירקטיבות או למה שהעולם אומר.

שי חרמש: שוקולד זה לא רגרסיבי?

ערן יעקב: לא, לא אמרנו.

ערן יעקב: אתה יכול לומר שאתה חושב שמס על סיגריות צריך להיות אפס.

ערן יעקב: זכותך.

ערן יעקב: אני מבין שאתה חושב שסיגריות צריכות להיות ממוסות באפס מס.

ערן יעקב: זה בסדר.

שי חרמש: לא אמרתי את זה.

שי חרמש: אני גם לא מעשן.

שי חרמש: אם זה רגרסיבי, סגור את כל החנות.

ערן יעקב: יש תחלופה.

ערן יעקב: אם לא יקנו סיגריות, שייקנו דברים אחרים.

ערן יעקב: יש פטור בדיוטי פרי שניתן במאתיים דולר.

ערן יעקב: לעולם תהיה השפעה כזאת או אחרת על התחלופה בין סוג המוצרים.

ערן יעקב: זה יכול להיות מוצר קוסמטי.

ערן יעקב: האמן לי שיקנו דברים אחרים.

שי חרמש: לא הבנתי למה אתה צריך דיוטי פרי.

שי חרמש: סגור אותו.

ערן יעקב: אני לא צריך שום דבר.

ערן יעקב: אנחנו מדברים עכשיו על מוצר שנקרא סיגריות.

ערן יעקב: דיברתי על שינוי כללי המשחק.

ערן יעקב: אני חושב ששינוי כללי המשחק, במקרה הזה, בהשוואה למקרים אחרים בהם אנחנו עושים שינויים במס, המצב מוטב כי בעצם ההסכם שחתמו עליו כתוב שזה כפוף.

ערן יעקב: זה כתוב.

ערן יעקב: מי שלקח את ההסכם הזה, תמחר אותו, ואני אומר לכם באחריות שלקח את זה בחשבון.

ערן יעקב: אם זה, אנחנו יכולים להגיד את זה על כל עסקה.

ערן יעקב: דווקא כאן אני חושב שהעניין הזה נעשה.

ערן יעקב: אני חושב שאם אנחנו רוצים כן להביע איזושהי התחשבות גם בעניין הזה, יהיה נכון אולי לשאול את רשות שדות התעופה האם נניח החגים ייתן להם מענה כזה או אחר.

ערן יעקב: זה דבר שאפשר כן להתחשב בו.

ערן יעקב: אני חושב שהוועדה יכולה לקחת את זה בחשבון אם היא רוצה ואנחנו נדע לקבל את זה לחגים של 2012.

יצחק וקנין: אם אתה תעשה כרגע הצבעה, אין לך רוב.

דוד בועז: אדוני היושב ראש, אי אפשר להתייחס לעבודה שלי, להתייחס להנחות ולמספרים ולא לתת לי להגיב על זה.

דוד בועז: אלה דברים שנאמרו והם לא נכונים.

דוד בועז: אני אעשה את זה ממש קצר.

דוד בועז: דבר ראשון.

דוד בועז: באותן מדינות שערן יעקב ציין, ובצדק, בהן יש פטור על פקט אחד, עשו שם תקופת מעבר של חמש שנים.

דוד בועז: אפשר לבדוק את זה.

דוד בועז: חמש שנים.

דוד בועז: אני מבקש ממך, תבדוק את זה ואם אני לא צודק, אני אחזור בי בפני כל הוועדה.

דוד בועז: דבר שני.

דוד בועז: כתוב בהסכם, ואומר ערן שוב ושוב, שהיו צריכים לקחת את זה בחשבון.

דוד בועז: מה זה נקרא כתוב בהסכם?

דוד בועז: נכון, משפטית כתוב שהכל כפוף לדיני המכס, זה בוודאי, אבל צריך להבין שהמכרזים האלה הם תהליך של התמחרות.

דוד בועז: כולם יודעים את מה שכולם יודעים.

דוד בועז: באותו זמן שידעו את זה, ידעו את הדברים האלה.

דוד בועז: אי אפשר שנה וחצי לפני תום המכרז לשנות את זה במוצר שהוא הכי רווחי והוא מכניס הכי הרבה כסף לרשות שדות התעופה דרך החברה.

דוד בועז: הנקודה האחרונה, שיפוי.

דוד בועז: ערן יעקב אומר שהמדינה תמצא כבר את הדרך.

דוד בועז: אם זה יהיה תקציבי, אז מה הועילו חכמים בתקנתם כמו שנאמר כאן?

דוד בועז: אני מגדיל את הכנסות המדינה כדי אחר כך לממן בזה החזרים.

דוד בועז: אם זה לא יהיה תקציבי, שגם זאת תהיה אפשרות ודיברתי על כך קודם, יש דבר שנקרא אגרת נוסע.

דוד בועז: כל מי שנכנס לטרמינל משלם.

דוד בועז: אז מה עשינו?

דוד בועז: אנחנו מגלגלים – ועל זה דיברתי קודם – על כל הציבור את מה שציבור המעשנים שילם.

דוד בועז: כמובן אני שוב מסכים עם שי חרמש שאמר שברור שזאת הטבה רגרסיבית.

דוד בועז: הרי כל מי שנוסע לחוץ לארץ הוא זה שנהנה מהדיוטי פרי ולכן בוא נבטל את כל הדיוטי פרי כי זאת הטבה רגרסיבית.

ערן יעקב: על סיגריות.

ערן יעקב: על מוצר שאמרו לך כאן שאחד משניים מת מכך.

ערן יעקב: אתה אומר שתיתן אפס מס במכירת סיגריות.

דוד בועז: לא אמרתי אפס מס.

ערן יעקב: נכון שחלק נעלם אצל החברות והן לא מגלגלות את זה על הצרכן.

דוד בועז: תעשה את כל השינויים שאתה רוצה לעשות אבל תחליט על תקופת מעבר.

דוד בועז: אתה לא יכול מרגע לרגע לעשות את זה.

דוד בועז: אני חושב שטעיתם בחשבון ובוא נברר את זה בינינו.

משה גפני: רבותיי, אני תומך בזה.

משה גפני: הסכמנו אז שאנחנו נביא את הרפורמה במס עם ההטבות שניתנות על מנת שאת זה נביא לכאן לאישור.

משה גפני: קודם כל אני אומר את עמדתי.

משה גפני: עם כל הכבוד, אומר יושב ראש הקואליציה, עוד לפני שאומרים החברים האחרים, שהוא לא תומך בזה.

משה גפני: יש כאן את הצו והוא בתוקף.

משה גפני: המצב הוא שלגבי הדיוטי פרי יש צו שלא תלוי בנו.

משה גפני: גם על פי ההצעה המקורית שלכם, הצו לגבי הדיוטי פרי מתחיל רק במאי ואם אתה מציע אוקטובר 2012, אולי נוכל לעשות פשרה עם מה שהחברים אומרים כאן.

משה גפני: אולי נוכל לעשות פשרה, אם אתם חושבים בכיוון הזה.

משה גפני: אני מציע שלא נצביע היום כי אם נצביע, זה נופל.

משה גפני: חוץ ממני אני לא רואה כאן מישהו שמצביע בעד.

משה גפני: שי, אתה בעד?

שי חרמש: לא.

משה גפני: רוברט?

רוברט אילטוב: נגד.

משה גפני: איציק?

יצחק וקנין: ודאי שאני נגד.

משה גפני: יושב ראש הקואליציה הביע את דעתו.

משה גפני: הוא נגד.

משה גפני: אני מציע שנעשה איזושהי עבודה בפרק הזמן הזה וננסה לעשות את זה כמה שיותר מהר.

יצחק וקנין: אני מציע שזה ילך לסוף 2013.

משה גפני: הוא לא מסכים.

ערן יעקב: אם החשש הוא הפגיעה ברשות שדות התעופה, אני אומר לך שגם אם זה יהיה ה-1 בינואר 2013 זה לא משנה.

ערן יעקב: לא משנה אם זה דצמבר 2013 או 1 בינואר 2013.

משה גפני: אתה מוכן לדצמבר 2013?

ערן יעקב: לא.

ערן יעקב: אני אומר שמבחינתנו זה משנה.

ערן יעקב: אני אומר מבחינת האינטרסים שאתם רוצים לשמר, את העניין של שימור החוזה, אני חושב שזאת לא פגיעה.

ערן יעקב: אני אשמח אם רשות שדות התעופה תגיב על כך.

משה גפני: ערן, אני אומר לכם, צריך לעשות עבודה.

משה גפני: אני גם אדבר עם השר כדי למצוא איזושהי דרך.

עמוס האוזר: אדוני היושב ראש, אני הייתי מציע שב-2014 יבוטל הפטור הזה בכלל.

עמוס האוזר: אז יהיה מכרז חדש, תהיה חברה חדשה.

עמוס האוזר: ב-2014 כולם יתחילו מהתחלה.

רוברט אילטוב: גם אלה שמעשנים, אולי להוציא כמה אנשים להורג.

עמוס האוזר: הם עושים זאת לעצמם.

קריאה: הבעיה היא בהסברה ובזה שאנשים ממשיכים לעשן.

קריאה: זה שגובים מהם יותר כסף, זה לא פותר את הבעיה.

רוברט אילטוב: אני לא מעשן ולא עישנתי אף פעם בחיים.

יצחק וקנין: גם אני כמוך.

רוברט אילטוב: אני אומר לך שהבעיה של האנשים לא נפתרת בזה שיעלו בעוד עשרה שקלים את מחיר הסיגריות.

ערן יעקב: זה מסלול שהוא פטור ממס.

רוברט אילטוב: אין לזה שום קשר לפטור ממס.

רוברט אילטוב: אתם כל הזמן פוגעים בציבור המעשנים.

רוברט אילטוב: כל הזמן אתם פוגעים וזה לא מקובל.

רוברט אילטוב: זה כבר ברמת העיקרון.

רוברט אילטוב: לא יכול להיות שציבור המעשנים הם אנשים שכל הזמן סובלים מכם.

רוברט אילטוב: לא יכול להיות.

ערן יעקב: אבל הם לא סובלים.

ערן יעקב: אתה יודע שחפיסת סיגריות שיוצאת מהדיוטי פרי – לפחות תיצמד לעובדות – יוצאת ב-17-18 שקלים.

משה גפני: אתה מהאקדמיה שאתה מנהל לי עכשיו דיון פילוסופי?

ערן יעקב: הוא לא מכיר את העובדות.

יצחק וקנין: אני הצעתי לך בשבוע שעבר לבוא לכאן בהסכמה אתם ביחד.

משה גפני: כשבא משרד האוצר ואמר לי שצריך תקבולים מול שימושים, את החשבון הזה של הסיגריות, עשיתי חשבון שזה הדבר הכי פחות פוגע, אבל אם החברים לא מסכימים, צריך למצוא פתרון אחר.

ערן יעקב: נכון.

משה גפני: לגבי העניין הזה אין ויכוח.

רוברט אילטוב: אני חוקקתי חוק שאוסר מכירת אלכוהול לנערים עד גיל 18.

משה גפני: הממשלה התנגדה.

רוברט אילטוב: לא.

רוברט אילטוב: יש את המודעה האומרת שמכירת מוצרי אלכוהול אסורה מתחת לגיל 18 אבל ליד יושבים ילדים ואף אחד לא אוכף את זה.

רוברט אילטוב: לבוא עוד פעם ולפגוע בציבור ולא לאכוף את זה, זה לא.

משה גפני: אני מבקש לשבת ולהגיע לפתרון.

משה גפני: לנסות תוך שבועיים עד חודש להגיע לפתרון.

משה גפני: בינתיים הצו בתוקף.

משה גפני: הצו של הדיוטי פרי עדיין לא נכנס גם על פי הצו המונח כאן ויש לנו עד ה-1 במאי למרות שאתה גם מסכים לאוקטובר.

משה גפני: אני אדבר גם עם השר.

משה גפני: צריך להגיע לפתרון.

משה גפני: אם בנושא הזה יהיה אפשר להגיע להסכמה, טוב, ואם לא תהיה הסכמה, נצטרך להגיע לאיזשהו פתרון אחר.

ערן יעקב: אולי צריך להעלות את המס על הסיגריות.

משה גפני: יכול להיות.

משה גפני: אני לא יודע.

משה גפני: צריך לדבר על זה.

מוטי איילון: עוד לא התקיים דיון על הטומבק.

משה גפני: אתה רוצה שנצביע בעד?

משה גפני: לאן אתה רוצה להגיע?

משה גפני: אני אמרתי שאין הצבעות היום.

משה גפני: לגבי הטומבק, שר האוצר פרסם צו והצו הזה היה על דעת הוועדה על אף שהוא לא צריך את העמדה שלנו.

משה גפני: מבחינת העניין נדע שיש דיאלוג.

משה גפני: הצו הוא לא בניגוד לעמדת הוועדה כמו שקורה לפעמים במקרים חריגים.

משה גפני: זה לא המקרה.

משה גפני: זה עלה כאן.

משה גפני: אני מודה לכם על האופן הזה בו קיבלתם את העמדה שלנו.

משה גפני: תודה רבה.

משה גפני: אנחנו עוברים לנושא הבא.